Virallinen lehti nro C 207 , 21/07/1999 s. 0058



KIRJALLINEN KYSYMYS P-3365/98 esittäjä(t): Paul Lannoye (V) komissiolle (4. marraskuuta 1998) Aihe: GMO:en markkinointilupaa koskeva asiakirja C/NL/96/10 ja direktiivi 90/220 Kasveja käsittelevä tiedekomitea on antanut kielteisen lausunnon Avebe-yhtiön siirtogeenisen perunan markkinointilupahakemukselle. Lausunnossa todetaan, että ilman geneettisesti muunnetuista kasveista ihmi-siin, eläimiin ja ympäristöön tapahtuvan horisontaalisen geenien siirron mahdollisten seurauksien asianmukaista riskien arviointia ei ole mahdollista arvioida täysimääräisesti siirtogeenisten perunalajikkeiden turvallisuutta. Voisiko komissio selvittää seuraavat asiat: 1. Onko todellisuudessa kyseessä sama asiakirja, jonka suhteen Ison-Britannian neuvoa-antava komitea ACRE tuli siihen johtopäätökseen, että ylimääräiset geenit eivät aiheuta vaaraa ihmisten terveydelle ja ympäristölle? 2. Oliko molempien komiteoiden käytössä samat tiedot ja sovellettiinko samoja riskien arvioinnin perusteita? 3. Mistä antibiooteille vastustuskykyisistä geeneistä on kyse, sillä ACRE viittaa kanamysiiniin ja kasveja käsittelevä tiedekomitea amikasiiniin? 4. Katsooko komissio direktiivin 90/220(1) 19 artiklan 4 kohdan määräysten perusteella, joiden mukaan ennakoitavien, etenkin patogeenisten tai ekologista tasapainoa horjuttavien vaikutusten arviointia ei missään tapauksessa saa pitää luottamuksellisina, että on yleisen edun mukaista julkaista kokonaisuudessaan sekä markkinointilupahakemus että kasveja käsittelevän tiedekomitean lausunto? Komission jäsenen Emma Boninonkomission puolesta antama vastaus (11. helmikuuta 1999) Kasveja käsittelevän tiedekomitean 2. lokakuuta 1998 antamassa lausunnossa, joka koski Avebe-yhtiön ilmoitusta C/NL/96/10 saattaa markkinoille muunnettu, runsaasti amylopektiinia sisältävä peruna, todettiin, että ilmoittaja ei ollut arvioinut riskejä riittävästi. Geneettisesti muunnettujen organismien tarkoituksellisesta levittämisestä ympäristöön 23. huhtikuuta 1990 annetussa direktiivissä 90/220/ETY(2) edellytetään, että ilmoittaja toteuttaa vaaran arvioinnin geneettisesti muunnetun organismin turvallisuuden osoittamiseksi. Komitealle toimitettu asiakirja oli sama kuin se, jonka Alankomaiden toimivaltainen viranomainen Alankomaiden toimiessa esittelevänä jäsenvaltiona alunperin toimitti komissiolle. Siihen sisältyi lisäksi muiden jäsenvaltioiden, kuten Yhdistyneen kuningaskunnan, toimivaltaisten viranomaisten myöhemmin pyytämiä lisätietoja. Tiedekomitea pyysi arviointinsa aikana joitakin lisäselvennyksiä ilmoittajalta. Yhdistynyt kuningaskunta vastusti tuotteen saattamista markkinoille direktiivin 90/220/ETY 13 artiklan 2 kohdassa säädetyn 60 vuorokauden kuluessa sillä perusteella, että lisätietoja tarvitaan vielä, jotta voidaan täydentää tuotteen käytön turvallisuutta eläinten rehuna koskeva arviointi, erityisesti amikasiinigenin osalta. Koska komissiolla ei ole hallussaan Acren tekemää arviointiraporttia kokonaisuudessaan, se ei voi kommentoida sitä, missä määrin käytetyt riskinarviointimenetelmät ovat samanlaisia. Komissio pahoittelee, että lausunto kokonaisuudessaan ei tällä hetkellä ole käytettävissä. Tämä johtuu ilmoittajan vaatimuksesta pitää tietoja luottamuksellisina. Komissio tarkastelee tässä tilanteessa oikeudelliselta kannalta, onko lausuntoa mahdollista julkaista kokonaisuudessaan. Komissio ottaa tarkastelussaan huomioon erityisesti avoimuusvaatimuksen, josta on säädetty direktiivin 90/220 19 artiklassa sekä tiedekomiteoiden perustamisesta kuluttajien terveyden ja elintarvikkeiden turvallisuuden alalla tehdyn päätöksen 97/579/EY(3) 10 artiklassa. Kun tarkastelun tulokset ovat käytettävissä, arvoisalle parlamentin jäsenelle toimitetaan täydentävä vastaus. (1) EYVL L 117, 8.5.1990, s. 15. (2) EYVL L 117, 8.5.1990. (3) EYVL L 237, 28.8.1997.